wickkiey/tamil-wikipedia-chunked huggingface dataset:
# இரண்டாம் அனஸ்தாசியுஸ் (திருத்தந்தை)

திருத்தந்தை **இரண்டாம் அனஸ்தாசியுஸ்** 24 நவம்பர் 496 முதல் 19 நவம்பர் 498 வரை கத்தோலிக்க திருச்சபையின் தலைவராக இருந்தவர் ஆவார்.  
அகாசியுசின் பதித்தம் நிலவிய காலத்தில் இவர் ஆட்சி செய்தார். அகாசியுசுடன் அமைதி உடன்படிக்கை செய்ய நினைத்ததாக தோற்றம் அளித்ததால், வரலாற்றாசிரியர்களால் (Liber Pontificalis) திருத்தந்தையர்களில் கெட்டவராக காட்சிப் படுத்தப்பட்டார். இதனாலேயே இவரை தான்தே, நரகத்திலிருப்பதாக தன் கவிகளில் உருவகப்படுத்தி உள்ளார்.  
வரலாற்றாசிரியர் ரிச்சர்ட் பி. மேக்பெரெயின் (Richard P. McBrien) இக்கருத்தை எதிர்க்கிறார். ஏனெனில் இவர் குற்றம் சாட்டப்படுவது அகாசியுசை எதிர்த்த ரோம் நகர குருக்களால். அகாசியுசின் பதித்தம் உச்சத்திலிருந்தபோது இவர் மரித்தது கடவுளின் செயலாகக் கருதப்படுகின்றது.
# அன்க்கோனா சண்டை

**அன்க்கோனா நடவடிக்கை** (*Battle of Ancona*) என்பது இரண்டாம் உலகப் போரின் போது நடைபெற்ற ஒரு நீர்நிலத் தாக்குதல். இத்தாலியப் போர்த்தொடரின் ஒரு பகுதியான இதில் நேச நாட்டுப் படைகள் ஜெர்மானியர்களிடமிருந்து அன்க்கோனா துறைமுகத்தைக் கைப்பற்றின.  
செப்டம்பர் 1943ல் இத்தாலி மீது படையெடுத்த நேச நாட்டுப் படைகள் பத்து மாதகால கடும் சண்டைக்குப் பின்னர் தெற்கு மற்றும் மத்திய இத்தாலியைக் கைப்பற்றின. வடக்கு இத்தாலியை நொக்கி முன்னேறிக் கொண்டிருந்த அவற்றுக்குத் தேவையான தளவாடங்கள் தெற்கு இத்தாலியத் துறைமுகங்கள் மூலம் இறக்குமதி செய்யப்பட்ட வந்தன. தளவாடங்கள் நகர்த்தப்படும் தூரத்தைக் குறைக்க, வடக்கு இத்தாலியில் ஒரு துறைமுகத்தைக் கைப்பற்றி அதன் மூலம் தளவாட வழங்கலை மேற்கொள்ள நேச நாட்டுத் தளபதிகள் முடிவு செய்தனர். இத்தாலியில் மேற்கு கடற்கரையில் உள்ள அன்க்கோனா துறைமுக நகரைத் தாக்கிக் கைப்பற்ற முடிவு செய்தனர். இப்பொறுப்பு போலந்திய 2வது கோரிடம் ஒப்படைக்கப்பட்டது. ஜூன் 16, 1944 அன்று போலியப் படைகள் அன்க்கோனாவை நோக்கி முன்னேறத் தொடங்கின. கியென்ட்டி ஆற்றை ஜூன் 21ல் அடைந்தன. ஜூன் 30 வரை அப்பகுதியில் சண்டை நீடித்தது. அங்கிருந்த ஜெர்மானியப் படைகளை முறியடித்த பின்னர் அன்க்கோனா நகரை நோக்கி முன்னேறத் தொடங்கின. ஜூலை 17ம் தேதி அன்க்கோனா நகர் சுற்றி வளைக்கப்பட்டு அதற்கு மறுநாள் கைப்பற்றப்பட்டது.
# காந்தி-இர்வின் ஒப்பந்தம்

**காந்தி-இர்வின் ஒப்பந்தம்** (*Gandhi–Irwin Pact*) என்பது மார்ச் 5, 1931ல் மகாத்மா காந்திக்கும் இந்திய வைசுராய் இர்வின் பிரபுவுக்கும் இடையே ஏற்பட்ட ஒரு ஒப்பந்ததைக் குறிக்கிறது. இது டெல்லி ஒப்பந்தம் / தில்லி ஒப்பந்தம் என்றும் அழைக்கப்படுகிறது. 1930 சட்டமறுப்பு இயக்கத்துக்குப் பின்னர் காலனிய ஆட்சியாளர்கள் மற்றும் விடுதலை இயக்கத்தினர் இடையே நடைபெற்ற முதல் அதிகாரப் பூர்வ சமரசப்பேச்சு வார்த்தை இது. இரு தரப்பினரும் தங்கள் முந்தைய நிலைகளைத் தளர்த்தி பல மாற்றங்களுக்கு ஒப்புக் கொண்டனர்.  
இந்திய தேசிய காங்கிரசு ஒப்புக் கொண்டவை:
- சட்டமறுப்பு இயக்கத்தைக் கைவிடல்
- இந்திய வட்டமேசை மாநாடுகளில் பங்கேற்றல்  
காலனிய அரசு ஒப்புக் கொண்டவை:
- சட்டமறுப்பு இயக்கத்தில் பங்கு கொண்டு கைதான அரசியல் கைதிகளை விடுவித்தல்
- இந்திய தேசிய காங்கிரசின் செய்ல்பாடுகளைக் கட்டுப்படுத்தும் அவசர காலச் சட்டங்களையும் விலக்கிக் கொள்ளுதல்
- உப்பு மீதான வரியை இரத்து செய்து, இந்தியர்களுக்கு உப்பு உற்பத்தி செய்ய அனுமதி அளித்தல்
- கள்ளுக்கடைகள் மற்றும் வெளிநாட்டுத் துணிக் கடைகளை மறியல் செய்ய காங்கிரசாரை அனுமதித்தல்
- பறிமுதல் செய்யப்பட்ட சத்தியாகிரகிகளின் சொத்துக்களை திருப்பி ஒப்படைத்தல்  
மூன்று வாரகால பேச்சுவார்த்தைக்குப் பின்னர் ஏற்பட்ட இவ்வொப்பந்தத்தின் விளைவாக காங்கிரசு இரண்டாவது வட்ட மேசை மாநாட்டில் கலந்து கொண்டது.
# மின்முனை

**மின்வாய்** (*electrode*) அல்லது **மின்முனை** எனப்படுவது, ஒரு மின் கருவி அல்லது மின் உறுப்பினுள் மின்னோட்டம் உள்நுழைந்து பாயவும், வெளியேறிப்போகவும் துணையாக உள்ள கடத்திகள்.
# மின்முனை

## மின்வேதியியக் கரைசலில் நேர்மின்முனையும், எதிர்மின்முனையும்

ஒரு கொள்கலத்தில் இருக்கும் மின்வேதியக் கரைசலின் உள்ளே, அக்கரைசலில் மின்னோட்டம் பாய, அக்கரைசலோடு தொட்டுக்கொண்டு இருக்கும் மின் முனைகள், நேர்மின்முனை (ஆனோடு) என்றும், எதிர்மின்முனை (காத்தோடு) என்றும் அழைக்கப்படும். ஆங்கிலத்தில் ஆனோடு (நேர்மின்முனை), காத்தோடு (எதிர்மின்முனை) என்னும் சொற்கள் குழப்பம் ஏற்படுத்தவல்லன. இவைற்றைப் புரிந்து கொள்ள முனைகளின் வடிவமைப்பை விட, அவற்றின் செயற்பாடே முதன்மையானது. மின்னோட்டம் பாயும் பொழுது எங்கிருந்து நேர்மின்மம் (கரைசலுக்குள்) புறப்படுகின்றதோ அந்த மின்முனை நேர்மின்முனை (ஆனோடு) எனப்படும். கரைசலுக்குள் எந்த மின்முனையில் இந்த நேர்மின்மங்கள் வந்து சேர்கின்றனவோ அது எதிர்மின்முனை (காத்தோடு) எனப்படும். நேர்மின்மங்களுக்கு மாறாக எதிர்மின்மங்கள் அல்லது எதிர்மின்னிகளைக் கருத்தில் கொண்டால், நேர்முனையில் (ஆனோடில்) *எதிர்மின்னிகள்* வந்து சேரும். எதிர்மின்முனை, எதிர்மின்னிகளை உமிழும்(எதிர்மின்முனையில் இருந்து எதிர்மின்னிகள் (கரைசலுள்) புறப்பட்டு நேர்மின்முனையை நோக்கி நகரும்.  
*கரைசலுக்கு வெளியே*, நேர்மின்முனை என்பது நேர்மின்மங்களை தன்னுள் வாங்குவது. எதிர்மின்முனை (காத்தோடு) என்பது *கரைசலுக்கு வெளியே* நேர்மின்மங்களை உமிழும் மின்முனை.  
மின்வேதிக்கலங்களில் (electrochemical cells) நேர்மின்முனையில் (ஆனோடில்) ஆக்சிசனேற்றம் நிகழும். எதிர்மின்முனையில் (காத்தோடில்) ஆக்க்சிசனிறகக்ம் (அல்லது எதிர்மின்னியேற்றம்) நிகழும்.
# மின்முனை

## முதன்மைக் கலம்

முதன்மைக் கலங்கள் எனப்படுபவை அவற்றின் மின் பிறப்பித்தலுக்கான மின்னிரசாயனத் தாக்கங்கள் மீள்வழியில் நடைபெறாத கலங்களாகும். எனவே இவற்றை மீண்டும் மீண்டும் மின்னேற்றிப் பயன்படுத்த முடியாது. ஆதலால் இவற்றின் அனோட்டும் கதோட்டும் நிலையானதாக இருக்கும். அனோட்டு எப்போதும் மறை மின்வாயாக இருக்கும்.
# மின்முனை

## துணைக்கலங்கள்

துணைக் கலங்கள் எனப்படுபவை மீண்டும் மீண்டும் மின்னேற்றிப் பயன்படுத்தக்கூடிய கலங்களாகும். இவற்றின் மின்னிரசாயனத் தாக்கங்கள் மீள்வழியாக நடைபெறக் கூடியவை. இவற்றில் மின்னேற்றம் செய்யப்படும் போது அனோட்டு நேர் முடிவிடமாகவும், கதோட்டு மறை முடிவிடமாகவும் தொழிற்படும். ஆனல் மின்னிறக்கம் நடைபெறும் போது முதன்மைக் கலம் போலவே அனோட்டு மறை முடிவிடமாகவும் கதோட்டு நேர் முடிவிடமாகவும் தொழிற்படும்.
# மூன்றாம் யோவான் (திருத்தந்தை)

**மூன்றாம் யோவான்** 561 முதல் ஜூலை 13, 574 வரை திருத்தந்தையாக இருந்தவர்.  
ரோம் நகரின் முக்கிய குடும்பத்தில் இவர் பிறந்தார்,  
திருத்தந்தையர்களில் வரலாற்றாசிரியர்களால் (Liber Pontificalis) இவர் முதலாம் அனஸ்தாசியுஸின் மகன் என அழைக்கப்படுகின்றார். இவரின் தந்தைக்கு இலஸ்டிரியஸ் (illustris) என்ற பட்டம் அளிக்கப்பட்டுள்ளது. இவரின் தந்தை உரோம ஆட்சிப்பேரவையின் உறுப்பினராக இருந்திருக்கக்கூடும்.  
இவர் 13-ஆண்டுகள் ஆட்சி செய்திருப்பினும், இவரைப்பற்றி மிகக் குறைந்த அளவே தகவல் உள்ளது. இதற்கு முக்கிய காரணம் இவர் ஆட்சி செய்தது லோம்பார்ட் (Lombard invasion) தாக்குதலின் போது ஆகும். ஆகவே இவரின் வரலாற்றைப்பற்றிய எல்லா ஆவணங்களும் லோம்பார்டுகளால் அழிக்கப்பட்டிருக்கலாம். திருத்தந்தையர்களில் வரலாற்றில் (Liber Pontificalis) இவர் ஜூலை 13, 574 அன்று மரித்ததாக குறிக்கப்பட்டுள்ளது.
# மயிலாப்பூர்

**மயிலை** என்றும் அழைக்கப்படும் **மயிலாப்பூர்** (*Mylapore*) தமிழகத்தின் தலைநகரமான சென்னையில் உள்ள ஓர் இடமாகும். இது வரலாற்றுச் சிறப்பு மிக்க இடமாகும்.  
இங்குக் கபாலீஸ்வரர் கோயில், ஸ்ரீநிவாசப் பெருமாள் கோயில், ஆதிகேசவப் பெருமாள் கோயில், மாதவப் பெருமாள் கோயில், மற்றும் கடலோரம் அமைந்துள்ள சாந்தோம் சர்ச் ஆகிய பெருமை பெற்ற கோவில்கள் உள்ளன.  
திருவள்ளுவர் இங்கு வாழ்ந்தார் என்று ஒரு கருத்து உள்ளது. இவருக்கும் இங்கு ஒரு கோவில் உண்டு.
# மயிலாப்பூர்

## வரலாறு

சென்னை மாநகரம் தோன்றுவதற்குப் பல ஆயிரம் ஆண்டுகளுக்கு முன்னரே மயிலாப்பூர் ஒரு கடலோர நகரமாகப் பெயர் பெற்றிருந்தது. தொலமியின் நூலில் இது *மைலார்பொன் (Mylarphon)* எனக் குறிப்பிடப்பட்டு, இது வளம் மிக்கதும் முக்கியத்துவம் கொண்டதுமானதுமான ஓர் இடம் எனக் கூறப்பட்டுள்ளது. பல்லவர் காலத்தில் இஃது ஒரு சிறப்புப் பெற்ற துறைமுகமாகவும் விளங்கியது. பொ.ஊ. 16-ஆம் நூற்றாண்டில் இப்பகுதியில் போத்துக்கீசர் ஆதிக்கம் ஏற்பட்டபோது, இவ்விடத்தில் அவர்களுக்கான குடியேற்றம் ஒன்றை நிறுவ விரும்பினார்கள். இதனால், மயிலாப்பூர் நகரத்தைக் கடற்கரையிலிருந்து உள் நோக்கி இன்றைய இடத்துக்கு நகர்த்தினார்கள்.
# மயிலாப்பூர்

## வரலாறு

### சமணம்

தமிழ் நாட்டில் ஒரு காலத்தில் சமணம் எழுச்சியுற்று இருந்தபோது, மைலாப்பூரிலும் இச்சமயம் செழிப்புற்றிருந்தது. இப்போது சாந்தோம் தேவாலயம் இருக்கும் இடத்தில் ஒரு சமணப் பள்ளி இருந்ததாகக் கூறப்படுகின்றது. இங்கே நேமிநாத தீர்த்தங்கரரின் உருவம் வைக்கப்பட்டிருந்ததாகத் தெரிகிறது. மயிலையிலிருந்த இந்த நேமிநாதர் மீது திருநூற்றந்தாதி என்னும் நூலை அவிரோதியாழ்வார் என்பவர் இயற்றியுள்ளார். இது தவிர திருக்கலம்பகம், மயிலாப்பூர் பத்துப்பதிகம், மயிலாப்பூர் நேமிநாதசுவாமி பதிகம் என்பனவும் இப்பள்ளி தொடர்பில் எழுந்தவை ஆகும். இச்சமணக் கோயில் தொடர்பான தொல் பொருட்கள் பலவும் சாந்தோம் தேவாலயத்தை அண்டிய பகுதிகளில் கிடைத்திருப்பதாகக் கூறப்படுகிறது.
- ஆதிநாதர் பிள்ளைத்தமிழ் என்னும் நூல் மயிலையிலிருந்த 'சினகரம்' என்னும் கோயிலைக் குறிப்பிடுகிறது. இந்தக் கோயில் 1600-ஆம் ஆண்டு கடலால் கொள்ளப்பட்டது.
# மயிலாப்பூர்

## வரலாறு

### இந்து சமயம்

இப்பகுதியில் நீண்டகாலமாகவே இந்து சமயத்தின் சைவம் மற்றும் வைணவப் பிரிவுகள் சிறப்புற்று விளங்கின. பழைய கபாலீஸ்வரர் சிவன் கோவில் இன்றைய சாந்தோம் தேவாலயம் அன்றைய கபாலீஸ்வரர் சிவன் கோவில். கிபி 15 ஆம் நூற்றாண்டில் அருணகிரிநாதர் காலத்திற்குப் பிறகு தான் கிபி 16 ஆம் நூற்றாண்டு காலங்களில் போர்சுகீஸ் காலம் வந்த பிறகு கடற்கரை ஓரமாக இருந்த கபாலீஸ்வரர் சிவன் கோவிலை இடித்து தேவாலயம் கட்டப்பட்டது. பண்டைக்காலக் கரையோர மைலாப்பூரில் சிவனுக்குப் பெரிய கோயில் ஒன்று இருந்ததற்கான சான்றாக 1250-ஆம் ஆண்டைச் சேர்ந்த கல்வெட்டொன்று, இன்றைய கபாலீஸ்வரர் கோயிலில் இருப்பதாகக் கூறப்படுகிறது. போத்துக்கீசர் இக்கோயிலை அழித்துவிட்டனர். இன்றைய கபாலீஸ்வரர் கோயில் பொ.ஊ. 16-ம் மற்றும் 17-ம் நூற்றாண்டுகளை அண்டிக் கட்டப்பட்டதாகும்.  
**திருமயிலாப்பூர்** - கபாலீஸ்வரர் கோயில் சம்பந்தர் பாடல் பெற்ற தலமாகும். வாயிலார் நாயனார் அவதரித்த தலமாகும். சம்பந்தர் எலும்பைப் பெண்ணாக்கியது மற்றும் அம்பாள் மயில் வடிவங் கொண்டு வழிபட்டது ஆகியன இத்தலத்தில் நிகழ்ந்தன என்பது தொன்நம்பிக்கை (ஐதிகம்).
# மயிலாப்பூர்

## வரலாறு

### சப்த சிவதலங்கள்

மயிலாப்பூரில் சப்த சிவாலயங்கள் அமைந்துள்ளன. இவற்றை ஒரே நாளில் மூன்று மணி நேரத்தில் தரிசிக்கலாம் என்கிறார்கள். இந்தத் தலங்கள் ஒன்றுக்கொன்று அருகாமையில் அமைந்துள்ளன. இத்தலங்களைக் கீழ்க்கண்ட வரிசைப்படி தரிக்க வேண்டும் என்கிறார்கள்.  
1. மயிலாப்பூர் காரணீசுவரர் கோயில்
1. திருவல்லிக்கேணி தீர்த்தபாலீசுவரர் கோயில்
1. மயிலாப்பூர் வெள்ளீசுவரர் கோயில்
1. மயிலாப்பூர் விருபாட்சீசுவரர் கோயில்
1. மயிலாப்பூர் வாலீசுவரர் கோயில்
1. மயிலாப்பூர் மல்லீசுவரர் கோயில்
1. மயிலாப்பூர் கபாலீசுவரர் கோயில்  
இந்தச் சப்த சிவாலயங்களைச் சப்த ரிசிகளான விசுவாமித்திரர், காசிபர், வசிஷ்டர், கௌதமர், அகத்தியர், அத்ரி, பிருகு ஆகியோர் வழிபட்டுள்ளனர்.
# மயிலாப்பூர்

## வரலாறு

### கிறிஸ்தவம்

இயேசுவின் திருத்தூதர்களில் ஒருவரான செயின்ட் தோமஸ் பொ.ஊ. 52-இல் கேரளாவுக்கு வந்து அங்கே சமயப் பணி செய்தபின்னர் தமிழ்நாட்டுக்கு வந்தார் என்றும், பொ.ஊ. 72-ஆம் ஆண்டில் சென்னை அருகில் உள்ள சின்ன மலை (Little Mount) அருகே கொல்லப்பட்டார் எனவும் கிறிஸ்தவர்கள் நம்புகிறார்கள். இவரது உடல் மயிலாப்பூருக்கு எடுத்துவரப்பட்டு, அங்கே அடக்கம் செய்யப்பட்டதாகவும் கருதப்படுகின்றது. இவ்விடத்தில் கிறிஸ்தவ தேவாலயம் ஒன்று அமைக்கப்பட்டிருந்தது. தற்போது அந்த இடத்தில் சாந்தோம் பேராலயம் உள்ளது.
# மயிலாப்பூர்

## வரலாறு

### இராமகிருஷ்ணர் மடம்

இராமகிருஷ்ண பரமஹம்சரின் சீடரான விவேகானந்தர் தொடங்கிய ராமகிருஷ்ண மடம் நாடெங்கும் பல கிளைகளைக் கொண்டுள்ளது. மயிலாப்பூரில் ராமகிருஷ்ண மடத்தின் கிளை ஒன்று அமைந்துள்ளது. வங்காளத்தைத் தவிர மற்ற இடங்களில் ராமகிருஷ்ண இயக்கத்தின் முதல் கிளை மடம் இதுவே என்பது குறிப்பிடத்தக்கது.
நகருக்குள் பச்சை பசேலென வியாபித்திருக்கும் அமைதி நிறைந்த பகுதிகளில் இதுவும் ஒன்று.
# மின்கடத்துதிறன் மற்றும் மின்தடைத்திறன்

**மின்கடத்துமை (மின்கடத்துதிறன்)** என்பது, ஒரு பொருள், அதன் வடிவ அமைப்புகளைத் தாண்டி, மின்னாற்றாலை மின்னோட்டமாக எவ்வளவு நன்றாகக் கடத்த வல்லது என்பதைக் குறிக்கும், அப்பொருளின் அடிப்படைத் தன்மையைக் காட்டும் பண்பளவீடு. இப்பண்பு அப்பொருளின் அடிப்படை பண்புகளின் ஒன்றாகும். இதனை அனைத்துலக முறை அலகுகளில் (SI) மீட்டர் ஒன்றுக்கான சீமன்சு (S·m<sup>−1</sup>)என்னும் அலகால் (பண்பு அலகால்) குறிக்கப்பெறுகின்றது. மின்கடத்துமை பொதுவாக கிரேக்க எழுத்து ஃசிக்மா (sigma, σ) என்பதால் குறிக்கப்பெறுகின்றது.  
**மின்தடைமை (மின் தடைத்திறன்)** என்பது, ஒரு பொருள், அதன் வடிவ அமைப்புகளைத் தாண்டி, மின்னாற்றாலை மின்னோட்டமாக ஓடுவதை எவ்வளவு நன்றாக தடுத்தெதிர்க்க (தடை எழுப்ப) வல்லது என்பதைக் குறிக்கும், அப்பொருளின் அடிப்படைத் தன்மையைக் காட்டும் பண்பளவீடு. இப்பண்பு அப்பொருளின் அடிப்படை பண்புகளின் ஒன்றாகும். இதனை அனைத்துலக முறை அலகுகளில் (SI) ஓம்-மீட்டர் (Ωm) என்னும் அலகால் (பண்பு அலகால்) குறிக்கப்பெறுகின்றது. மின்தடைமை பொதுவாக கிரேக்க எழுத்து ரோ (rho, ρ) என்பதால் குறிக்கப்பெறுகின்றது  
மின்தடைமை (மின்தடைத்திறன்), மின்கடத்துமை (மின்கடத்துதிறன்) ஆகிய இரண்டும் ஒன்றுக்கொன்று தலைகீழ் விகிதத் தொடர்புடையது.
:<math>\sigma = {1\over\rho}.</math>
# மின்கடத்துதிறன் மற்றும் மின்தடைத்திறன்

## வரைபிலக்கணங்கள்

ஒரு பொருளின் மின் தடைத்திறன் அல்லது மின் தடைமை, *ρ* (ரோ), என்பது, அப்பொருளில் ஒரு குறிப்பிட்ட மின்னோட்டச் செறிவு இருப்பதற்கு, எவ்வளவு மின்புலம், அப் பொருளுள் இருக்க வேண்டும் என்பதாகும். அதாவது மின்தடைமை = மின்புலம் வகுத்தல் மின்னோட்டச் செறிவு:  
:<math>\rho={E \over J} \,\!</math>  
இங்கு  
:*ρ* நிலையான தடைத்திறன்(ஓம்-மீட்டரில் (Ω-m) அளக்கப்படும்,
:*E* மின்புலத்தின் அளவு(மீட்டருக்கு வோல்ட் (V/m) இல் அளக்கப்படும்);
:*J* மின்னோட்டத்தின் செறிவு(சதுர மீட்டருக்கு அம்பியர் (A/m²) எனும் அலகில் அளக்கப்படும்.  
பொதுவாக ஒரு தடையி சீரான பண்புகள் கொண்ட ஒருபொருளால் ஆக்கப்பட்டு, ஒரு குறிப்பிட்ட குறுக்கு வெட்டுப்பரப்பும் (<math>A</math>) கொண்டு இருந்தால், அதன் நீளத்தை (<math>\ell </math>) இரட்டித்தால் அதன் தடைமம் (<math>R</math>) இரட்டிக்கும். ஆகவே மின்தடைமமானது, நீளத்தின்(<math>\ell </math>) நேர் சார்பு (நேர்விகிதம்) உடையது. அதாவது <math> R \propto \ell </math>. அதே போல குறுக்கு வெட்டுப்பரப்பு இரட்டிப்பாக ஆனால், அது அதிக மின்னோட்டத்துக்கு இடம் தருமாகையால் மின் தடைமமானது (<math>R</math>), இரு மடங்காகக் குறையும். இதனால் மின் தடைமமானது குறுக்குவெட்டுப் பரப்புக்கு எதிர்விகிதத்தில் (தலைகீழ் சார்பில்) இருக்கும். அதாவது <math> R \propto \frac{1}{A} </math>. இருவிளைவும் சேர்ந்து மின்தடைமம் (<math>R</math>), <math> R \propto \frac{\ell}{A} </math>. இந்த சார்பு (விகித) உறவை சமன்பாடாக ஆக்கும் மாறிலியே **மின்தடைமை** அல்லது **மின்தடைத்திறன்** எனப்படுவது. இது ஒரு குறிப்பிட்ட வெப்பநிலையில் ஒரு பொருளின் மாறாத அடிப்படை மின்பண்பு ஆகும். மின்தடைமம் (<math>R</math>) என்பது கீழ்க்காணும் சமன்பாட்டால் குறிக்கப்பெறும்:  
:<math>R = \rho \frac{\ell}{A} \,\!</math>  
இதில் ஒரு பொருளின் அடிப்படை மின்பண்பு, மின்தடைமை அல்லது மின்தடைத்திறன் *ρ* என்பதாகும்.  
ஒரு மின்தடையியின் தடைமம் R என்றால், அதன் நீளம், குறுக்குவெட்டுப்பரப்பு ஆகியவை அறியக்கூடியது என்றால், அதன் மின்தடைமை அலல்து மின்தடைத்திறன் *ρ*:  
:<math>\rho = R \frac{A}{\ell}, \,\!</math>  
இங்கு  
:*R* சீரான பொருளொன்றின் தடைமம் (ஓம் (Ω) அலகில் அளக்கப்படும்,
:*<math>\ell</math>* தடையிப் பொருளின் நீளம்(மீட்டரில் (m)அளக்கப்படும்,
:*A* தடையிப் பொருளின் குறுக்குவெட்டுப் பரப்பு(சதுர மீட்டரில் (m²)அளக்கப்படும்.
# மின்கடத்துதிறன் மற்றும் மின்தடைத்திறன்

## பொருட்களின் தடைத்திறன்கள்

- மாழை(உலோகம்) முதலான மின்கடத்திகள் உயர் மின்கடத்துதிறனையும் (மின்கடத்துமையும்) குறைந்த மின் தடைத்திறனையும் (மின்தடைமையும்) கொண்டவையாகும்.
- கண்ணாடி முதலான மின் வன்கடத்திகள் அல்லது மின்காவலிகள் குறைந்த மின்கடத்துதிறனையும் உயர் மின்தடைத்திறனையும் (மின்தடைமையும்) கொண்டவையாகும்.
- குறைகடத்திகளின் மின்கடத்துதிறன் (மின்கடத்துமையும்) இடைப்பட்டதாக இருக்கும். ஆனால் இது அயலணுக்கள் சேர்த்தல், வெப்பநிலை, ஒளிவீழ்ச்சி போன்றவற்றால் மிக மிகப்பெரிதும் மாறுபடக்கூடியது.  
கீழுள்ள அட்டவணை 20&nbsp;°C (68&nbsp;°F) வெப்பநிலைகளில் வேறுபட்ட பொருட்களின் மின்கடத்துமை அல்லது மின்கடத்துதிறன், மற்றும் மின்தடைமை அலல்து மின்தடைத்திறன் மற்றும் அவற்றின் வெப்பநிலைக் குணகம் என்பவற்றைத் தருகிறது.
| வெள்ளி | 1.59×10<sup>−8</sup> | 6.30×10<sup>7</sup> | 0.0038 |  |  |  |
| --- | --- | --- | --- | --- | --- | --- |
| செம்பு | 1.68×10<sup>−8</sup> | 5.96×10<sup>7</sup> | 0.0039 | 1.72×10<sup>−8</sup> | 5.80×10<sup>7</sup> |  |
| தங்கம் | 2.44×10<sup>−8</sup> | 4.52×10<sup>7</sup> | 0.0034 | 2.82×10<sup>−8</sup> | 3.5×10<sup>7</sup> | 0.0039 |
| நிக்கல் | 6.99×10<sup>−8</sup> | 1.43×10<sup>7</sup> | 0.006 |  |  |  |
| லித்தியம் | 9.28×10<sup>−8</sup> | 1.08×10<sup>7</sup> | 0.006 |  |  |  |
| இரும்பு | 1.0×10<sup>−7</sup> | 1.00×10<sup>7</sup> | 0.005 |  |  |  |
| கொன்சுதான்சன் | 4.9×10<sup>−7</sup> | 2.04×10<sup>6</sup> | 0.000008 |  |  |  |
| இரசம் | 9.8×10<sup>−7</sup> | 1.02×10<sup>6</sup> | 0.0009 | 1.10×10<sup>−6</sup> | 9.09×10<sup>5</sup> | 0.0004 |
| காபன்(காரீயம்) | 2.5 to 5.0×10<sup>−6</sup> ⊥basal plane
3.0×10<sup>−3</sup> //basal plane | 2 to 3×10<sup>5</sup> ⊥basal plane
3.3×10<sup>2</sup> //basal plane |  |  |  |  |
| காபன் (வைரம்) | ~10<sup>12</sup> | ~10<sup>−13</sup> |  |  |  |  |
| சேர்மானியம் | 2×10<sup>−1</sup> | 4.8 |  |  |  |  |
| குடிநீர் | 2×10<sup>1</sup> to 2×10<sup>3</sup> | 5×10<sup>−4</sup> to 5×10<sup>−2</sup> |  |  |  |  |
| அயனகற்றப்பட்ட நீர் | 1.8×10<sup>5</sup> | 5.5 × 10<sup>−6</sup> |  |  |  |  |
| சிலிக்கான் |  |  |  |  |  |  |
| கண்ணாடி | 10<sup>10</sup> to 10<sup>14</sup> | 10<sup>−11</sup> to 10<sup>−15</sup> | ? |  |  |  |
| மெழுகு | 10<sup>17</sup> | 10<sup>−18</sup> | ? |  |  |  |
| படிகம் (fused) | 7.5×10<sup>17</sup> | 1.3×10<sup>−18</sup> | ? |  |  |  |
| PET | 10<sup>20</sup> | 10<sup>−21</sup> | ? |  |  |  |
| Teflon | 10<sup>22</sup> to 10<sup>24</sup> | 10<sup>−25</sup> to 10<sup>−23</sup> | ? | } |  |  |
# மின்கடத்துதிறன் மற்றும் மின்தடைத்திறன்

## மேற்கோள்களும் குறிப்புகளும்

=
# வாலண்டைன் (திருத்தந்தை)

திருத்தந்தை **வாலண்டைன்**, (இலத்தீனில்: *Valentinus*), 827-ஆம் ஆண்டில் முப்பது அல்லது நாற்பது நாட்கள் மட்டுமே திருத்தந்தையாக இருந்தவர்.  
உரோம் நகரில் பிறந்த இவர், திருத்தந்தை முதலாம் பாஸ்காலால் (817–824) முதன் முதலில் திருத்தொண்டர் பட்டம் அளிக்கப்பட்டவர் என திருத்தந்தையர்களில் வரலாறு (Liber Pontificalis) கூறுகின்றது. இந்த ஆவணம் இவரது காலத்தில் எழுதப்பட்டது என்பதாலும், திருத்தந்தை இறப்புக்கு பின் எழுதப்பட்டதென்பதாலும் இது நம்பத்தக்கதாகக் கருதப்படுகின்றது.  
இதைத்தவிர இவரைப்பற்றிய தகவல் வேறில்லை.
# இந்திய வட்டமேசை மாநாடுகள்

**இந்திய வட்டமேசை மாநாடுகள்** (*Round Table Conferences*) என்பன 1930-32 காலகட்டத்தில் பிரித்தானிய இந்தியாவில் அரசியல் சீர்திருத்தங்களை ஏற்படுத்த பிரித்தானிய அரசினால் நடத்தப்பட்ட பேச்சுவார்த்தைகள். மூன்று சுற்றுகளாக நடைபெற்ற இப்பேச்சுவார்த்தைகளின் விளைவாக இந்திய அரசுச் சட்டம், 1935 இயற்றப்பட்டது.  
1929ல் வெளியான சைமன் குழுவின் அறிக்கை பல தரப்பட்ட இந்தியர்களோடு பேச்சு வார்த்தை நடத்தி அடுத்த கட்ட அரசியல் சீர்திருத்தங்களைத் தீர்மானிக்க வேண்டுமெனப் பரிந்துரைத்திருந்தது. மேலும் 1930 சட்ட மறுப்பு இயக்கத்தால் இந்தியாவில் விடுதலைப் போராட்டம் தீவிரமடைந்தது. பல பிரித்தானியத் தலைவர்கள் இந்தியாவுக்கு மேலாட்சி அங்கீகாரம் வழங்கும் காலம் வந்துவிட்டதாகக் கருதினர். எனவே சைமன் குழுவின் பரிந்துரையின்படி அடுத்த கட்ட நடவடிக்கைகளைத் தீர்மானிக்க வட்டமேசை மாநாடுகள் கூட்டப்பட்டன. மூன்று வட்டமேசை மாநாடுகளிலும் இறுதியாக எந்த முடிவும் எடுக்கபப்டவில்லை. ஆனால் பிரித்தானிய அரசு தன்னிச்சையாகச் செயல்பட்டு இந்திய அரசுச் சட்டம், 1935 ஐ இயற்றியது.
# இந்திய வட்டமேசை மாநாடுகள்

## முதலாவது வட்டமேசை மாநாடு (நவம்பர் 1930 - ஜனவரி 1931)

நவம்பர் 12, 1930 அன்று ஆறாம் ஜார்ஜ் மன்னர் முதலாவது வட்ட மேசை மாநாட்டைத் தொடங்கி வைத்தார். இந்திய தேசிய காங்கிரசு சட்டமறுப்பு இயக்கத்தில் தீவிரமாக ஈடுபட்டிருந்தபடியாலும், அதன் பெரும்பான்மையான தலைவர்கள் கைது செய்யப்பட்டு சிறையிலடைக்கப்பட்டிருந்ததாலும் இம்மாநாட்டைப் புறக்கணித்து விட்டது. ஐக்கிய இராச்சியத்தின் பிரதமர் ராம்சே மெக்டோனால்டு தலைமை வகித்த இம்மாநாட்டில் மூன்று பிரித்தானிய அரசியல் கட்சிகளின் சார்பில் 16 பிரதிநிதிகளும் பிரித்தானிய இந்தியா மற்றும் அதன் சமஸ்தானங்களின் பிரதிநிதிகளாக 57 பேராளர்களாக இந்துமகாசபையினர், இந்தியக் கிருத்தவர்கள், முசுலிம் தலைவர்கள், சீக்கியர்கள் போன்றோர் கலந்துகொண்டனர். இவர்களோடு தாழ்த்தப்பட்டவர்களின் சார்பாக அம்பேத்கர், இரட்டைமலை சீனிவாசன் ஆகியோர் கலந்து கொண்டனர். ஒரு அனைத்திந்திய கூட்டாட்சி ஆட்சி முறையை உருவாக்குவது குறித்து இம்மாநாட்டில் விவாதிக்கப்பட்டது. இதற்கு கலந்து கொண்ட அனைத்து தரப்பினரும் ஒப்புதல் அளித்தனர். ஆட்சிப் பொறுப்பை அதிகார அமைப்பிலிருந்து சட்டமன்றங்களுக்கு மாற்றுவது குறித்தும் பேச்சுவார்த்தை நடத்தப்பட்டது.
# இந்திய வட்டமேசை மாநாடுகள்

## இரண்டாவது வட்டமேசை மாநாடு (செப்டம்பர் - டிசம்பர், 1931)

காந்தி-இர்வின் ஒப்பந்தம் கையெழுத்தானதால், இந்திய தேசிய காங்கிரசு இரண்டாவது வட்டமேசை மாநாட்டில் கலந்து கொண்டது. மகாத்மா காந்தி, சரோஜினி நாயுடு உள்ளிட்டோர் காங்கிரசு பிரதிநிதிகளாகக் கலந்து கொண்டனர். செப்டம்பர் 7, 1931ல் மாநாடு தொடங்கியது. அம்பேத்கர் ஏற்கனவே முசுலிம்கள் மற்றும் கிறித்தவர்களுக்கு கொடுக்கபப்ட்டது போன்று தலித் மக்களுக்காக தனித் தொகுதிகளும், தனி வாக்குரிமையும் வேண்டுமெனக் கோரினார். ஆனால் காந்தி இதற்கு ஒப்பவில்லை. அதே போன்று பிற சிறுபான்மையினருக்கும் தனித் தொகுதிகள் வேண்டாமென்று வற்புறுத்தினார். இதனை பிற இந்திய கட்சிகளும் பிரதிநிதிகளும் ஏற்றுக்கொள்ள வில்லை. இதனால் பேச்சு வார்த்தைகள் தோல்வியடைந்தன. மேலும் ஐக்கிய இராச்சியத்தில் அரசியல் மாற்றங்கள் ஏற்பட்டு தொழிலாளர் கட்சி அரசு கவிழ்ந்து அனைத்து கட்சி தேசிய அரசு உருவானது. இந்த அரசியல் குழப்பங்கள், பெரும் பொருளியல் வீழ்ச்சியால் ஏற்பட்ட பொருளாதாரக் குழப்பங்களால் பிரித்தானியத் தரப்பினால் இந்திய விவகாரங்களில் அதிக கவனம் செலுத்த இயலவில்லை.
# இந்திய வட்டமேசை மாநாடுகள்

## மூன்றாவது வட்டமேசை மாநாடு (நவம்பர் - டிசம்பர், 1932)

இறுதி வட்ட மேசை மாநாடு நவம்பர் 17, 1932ல் தொடங்கியது. காங்கிரசும் பிரித்தானிய தொழிலாளர் கட்சியும் இதில் பங்கு கொள்ள மறுத்து விட்டன. பிற தரப்புகளிலிருந்து 46 பிரதிநிதிகள் கலந்துகொண்டனர்.
# சொத்தேர் (திருத்தந்தை)

**திருத்தந்தை புனித சொத்தேர்** (*Pope Soter*) (இறப்பு: கிபி 174) கிபி இரண்டாம் நூற்றாண்டின் பிற்பகுதியில் உரோமை ஆயராகவும் திருத்தந்தையாகவும் ஆட்சிப்பொறுப்பில் இருந்தார். வரலாற்றில் இவர் 12ஆம் திருத்தந்தை ஆவார். இவரது ஆட்சிக்காலம் கிபி 162-168 அளவில் தொடங்கியது என்றும், 170-177 அளவில் நிறைவுற்றது என்றும் வத்திக்கானிலிருந்து வெளியாகும் "திருத்தந்தை ஆண்டுக் குறிப்பேடு" (Annuario Pontificio) என்னும் நூல் கூறுகிறது.
# சொத்தேர் (திருத்தந்தை)

## பிறப்பும் பெயரும்

இவரது பெயர் *மீட்பர்*, *விடுதலை அளிப்பவர்* எனப் பொருள்படும் "Σωτήρ" என்னும் கிரேக்க சொல்லிலிருந்து வந்தாலும், இவர் கிரேக்கர் அல்லர். ஒருவேளை இவர் கிரேக்க பின்னணியிலிருந்து வந்திருக்கலாம். இவர் இத்தாலி நாட்டில் கம்பானியா பகுதியில் ஃபோந்தி என்னும் நகரில் பிறந்தார்.  
- சொத்தேர் (; ) என்னும் கிரேக்கப் பெயருக்கு "மீட்பர்", "இரட்சகர்", "காப்பவர்" என்பது பொருள்.
# சொத்தேர் (திருத்தந்தை)

## "இரக்கம் மிகுந்த திருத்தந்தை"

வரலாற்றில் சொத்தேர் "இரக்கம் மிகுந்த திருத்தந்தை" (Pope of Charity) என்று அறியப்படுகிறார். திருத்தந்தையாகப் பொறுப்பேற்ற சிறிது காலத்திலேயே சொத்தேர் உரோமைத் திருச்சபையிலிருந்து காணிக்கை பிரித்து அதை கிரேக்க நாட்டில் கொரிந்து திருச்சபைக்கு அனுப்பிவைத்தார். தேவையில் உழன்ற கொரிந்து திருச்சபைக்கு உதவி செய்த சொத்தேர் எழுதிய மடல் கிடைக்கப்பெறவில்லை. ஆனால் தாம் பெற்ற உதவிக்கு நன்றிகூறி கொரிந்து நகர் ஆயர் தியோனேசியுசு சொத்தேருக்கு எழுதிய நன்றி மடல் இன்றும் உள்ளது.
# சொத்தேர் (திருத்தந்தை)

## சீர்திருத்தங்கள்

இவரே திருமணம் குருவால் ஆசிர்வதிக்கப்பட்டால் தான் முறையான திருவருட்சாதனம் ஆகும் என ஒழுங்கு அமைத்தார்.  
இயேசுவின் உயிர்த்தெழுதல் விழா ஒவ்வொரு ஆண்டும் உரோமையில் கொண்டாடப்பட வேண்டும் சொத்தேர் அதிகாரப்பூர்வமாக அறிவித்தார்.
# சொத்தேர் (திருத்தந்தை)

## இறப்பும் அடக்கமும்

இவரது விழாநாளும், கிபி 296இல் இறந்த திருத்தந்தை காயுஸின் விழாநாளும் ஏப்ரல் 22 ஆகும்.  
தொடக்க கால திருத்தந்தையர் அனைவரும் மறைச்சாட்சிகளாக இரத்தம் சிந்தி இறந்தார்கள் என மரபுச் செய்தி இருந்தாலும், "உரோமை மறைச்சாட்சியர் நூல்" சொத்தேருக்கு மறைச்சாட்சி என்னும் அடைமொழி கொடுக்கவில்லை.
# சொத்தேர் (திருத்தந்தை)

## கல்லறை

சொத்தேர் இறந்ததும் புனித கலிஸ்து கல்லறைத் தோட்டத்தில் அடக்கம் செய்யப்பட்டார். மற்றொரு மரபுப்படி, அவர் புனித பேதுருவின் கல்லறை அருகே அடக்கம் செய்யப்பட்டார். பின்னர், திருத்தந்தை இரண்டாம் செர்ஜியுஸ் காலத்தில் சொத்தேரின் உடல் புனிதர்கள் சில்வெஸ்தர் மற்றும் மார்ட்டின் என்பவர்களின் கோவிலில் புதைக்கப்பட்டது.  
இன்னொரு மரபுப்படி, அவரது உடலின் ஒரு பகுதி எசுப்பானியா நாட்டில் தொலேதோ நகர் பெருங்கோவிலில் பாதுகாக்கப்படுகிறது.
# சின்னகுத்தூசி

**சின்னகுத்தூசி** என்று பரவலாக அறியப்பட்ட **இரா. தியாகராசன்** (ஜூன் 15, 1934 - மே 22, 2011) என்பவர் தமிழ்நாட்டின் சிறந்த பத்திரிக்கையாளர்களில் ஒருவர். இவர் திருவாரூரில் 1934 ல் பிறந்தார். திராவிட இயக்க முன்னோடியான குருசாமியின் எழுத்துகள் குத்தூசி போலக் குத்துவதால் குத்தூசி குருசாமி என்ற பெயரைப் பெற்றார். அவரை முன்மாதிரியாகக் கொண்டு இவர் கடுமையான அரசியல் விமர்சனக் கட்டுரைகளை எழுதியதால் *சின்னகுத்தூசி* என்ற பெயரைப் பெற்றார்.
# சின்னகுத்தூசி

## துவக்க கால வாழ்கையும் கல்வியும்

தியாகராசன் தமிழ்நாட்டின், திருவாரூரில் பிராமணக் குடும்பத்தில், இராமநாதன் கமலா இணையருக்கு மகனாக 1936, சூன் 15 அன்று ஒரே மகனாகப் பிறந்தார். இளம் பருவத்தில் திராவிட இயக்க முன்னோடிகளிடம் நட்பு கொண்டிருந்தார். ஆனால் சிறுவயதிலேயே திராவிட இயக்க கொள்கைகளில் ஈடுபாடு கொண்டவராக இருந்தார். இதனால் பிராமணக் குடும்பத்தில் பிறந்திருந்தாலும் தன் வாழ்வில் பூணூல் அணியவில்லை. குடும்பத்தின் வறுமையால் பள்ளிப்படிப்பை முடித்து பின்னர் படிப்பைத் தொடரமுடியாத நிலையில் இருந்தார். இதன் பின்னர் நண்பர்களிடம் பரிந்துரைக் கடிதத்தைப் பெற்றுக் கொண்டு திருச்சிராப்பள்ளியில் பெரியாரை<nowiki/>ச் சந்தித்து அவர் வழியாக ஆசிரியர் பயிற்சிப் பள்ளியில் இணைந்தார். வறுமையால் புத்தகங்களை வாங்கு முடியாத இவருக்கு மணியம்மையார் தேவைப்பட்ட புத்தகங்களை வாங்கிக் கொடுத்தார். ஆசிரியர் பயிற்சி முடிந்ததும் குன்றக்குடி அடிகளாரின் உயர்நிலைப் பள்ளியில் பணிக்குச் சேர்ந்தார்.
# சின்னகுத்தூசி

## தொழில்

சிறிது காலம் திருவாரூரிலிருந்து வெளியான *மாதவி* என்ற கிழமை இதழின் பொறுப்பாசிரியராக இருந்தார்.
பின்னர் ஈ. வெ. கி. சம்பத்தின் தமிழ்த் தேசியக் கட்சியின் அக்கட்சியின் அதிகாரப்பூர்வ ஏடான *தமிழ்ச் செய்தி* கிழமை இதழில், நாளிதழில் பொறுப்பாசிரியராக பணியாற்றினார். தமிழ்த் தேசியக் கட்சி காங்கிரசில் இணைந்த பிறகு, நவசக்தியில் தலையங்க ஆசிரியராக பணியாற்றினர். பின்னர் அலை ஓசை, எதிரொலி, நாத்திகம், முரசொலி, நக்கீரன், ஜூனியர் விகடன் போன்ற இதழ்களில் பல்வேறு தலைப்புகளில் *சின்னகுத்தூசி, கொக்கிரகுளம் சுல்தான் முகமது, தெரிந்தார்கினியன், ஆர். ஓ. மஜாட்டோ, திட்டக்குடி அனீஃப், காமராசர் நகர் ஜான் ஆசிர்வாதம்* போன்ற புனைபெயர்களில் அரசியல் கட்டுரைகளை எழுதியுள்ளார். இவர் எழுத்துப்பணி, பொதுவாழ்க்கைக்காகத் திருமணம் செய்யவில்லை. திமுக தலைவர் மு. கருணாநிதியுடன் நெருங்கிய நட்பு கொண்டிருந்தார்.
# சின்னகுத்தூசி

## இறப்பு

சின்னகுத்தூசி 2010 முதல் உடல்நலம் பாதிக்கப்பட்டு சென்னையில் தனியார் மருத்துவமனையில் உயர் சிகிச்சை பெற்று வந்தார். தன் உடல்நிலையைக் கருத்தில் கொள்ளாமல் தொடர்ந்து கட்டுரைகள் பல எழுதி வந்தார். சின்னகுத்தூசியை 15 ஆண்டுகளாக நக்கீரன் பத்திரிக்கையின் ஆசிரியர் கோபால் கவனித்து வந்தார். சின்னகுத்தூசியின் உடல்நலம் பாதிக்கப்பட்டபோது அவர்தான் மருத்துவமனையில் சேர்த்து முழு சிகிச்சைகளையும் கவனித்தார்.. இந்நிலையில் சின்னகுத்தூசி 22, மே, 2011 அன்று சென்னையில் காலமானார்.
# சின்னகுத்தூசி

## நினைவு விருது

சின்னகுத்தூசியின் மறைவுக்குப் பிறகு *சின்னகுத்தூசி நினைவு அறக்கட்டளை* ஏற்படுத்தப்பட்டு ஒவ்வொரு ஆண்டும் இவருடைய பெயரில் வாழ்நாள் சாதனையாளர் விருதும் ஒரு இலட்சம் ரூபாய் பணமுடிப்பும் வழங்கப்படுகிறது. மேலும் மூன்று கன்னுரைகளுக்கு ச் சிறந்த எழுத்தாளர்களுக்கான விருதுடன் பத்தாயிரம் ரூபாய் பணமுடிப்பு வழங்கப்படுகிறது.
# சின்னகுத்தூசி

## எழுதிய நூல்கள்

1. ராமர்பாலம் இருந்ததா? ராமாயணம் நடந்ததா?
1. எத்தனை மனிதர்கள்! (விகடன் பதிப்பகம்)
# சின்னகுத்தூசி

## வெளியிணைப்புகள்

- சின்னகுத்தூசியின் வாழ்க்கை நிகழ்வுகள்
# சங்கீத சபா தமிழ்ப்பள்ளி

மலேசியா பேராக், ஈப்போ, புந்தோங் சுங்கைப் பாரி சாலையில் உள்ள மிகவும் பழைமை வாய்ந்த பள்ளி **சங்கீத சபா தமிழ்ப்பள்ளி**. இப்பள்ளி 1902 ஆம் ஆண்டு கட்டப் பட்டது. சங்கீத சபா தமிழ்ப்பள்ளி பேராக் மாநிலத்திலேயே பழைமையான தமிழ்ப்பள்ளி. அரசாங்கத்தின் பகுதி உதவி பெற்று வரும் தமிழ்ப்பள்ளிகளில் இதுவும் ஒன்று. இப்பள்ளி மலாயா இரயில்வே துறைக்குச் சொந்தமான நிலத்தில் கட்டப்பட்டு உள்ளது.  
கடந்த 10 ஆண்டுகளாகப் பள்ளிக்கூடத்திற்கு நிலம் வழங்குவதில் மலாயா இரயில்வே துறை மறுப்பு தெரிவித்து வந்தது. ஆனால் அதே இடத்தில் தமிழர்கள் 100 ஆண்டு காலம் வாழ்ந்து இருக்கிறார்கள்.  
டத்தோ ஸ்ரீ சாமிவேலு, டத்தோ இராஜு அவர்களின் அணுகுமுறையின் காரணமாக மலாயா இரயில்வே துறை இணக்கம் தெரிவித்தது. 2010 ஆம் ஆண்டில் ஒரு புதிய கட்டடம் உருவாக்கப் பட்டது. இப்போது அப்பள்ளியில் 193 மாணவர்கள் பயின்று வருகின்றனர்.
# சங்கீத சபா தமிழ்ப்பள்ளி

## வரலாறு

சங்கீத சபா தமிழ்ப்பள்ளி நாடு முழுமையும் நன்கு அறியப் பட்ட ஒரு தமிழ்ப்பள்ளி. 1900-ஆம் ஆண்டுகளில் இரயில்வே துறையில் வேலை செய்ய நூற்றுக் கணக்கான தமிழர்கள் ஈப்போ சுங்கைப்பாரி பகுதிக்கு வந்தனர்.  
சுங்கை பாரி எனும் கிராமப் பகுதி குந்தோங் புறநகர்ப் பகுதியில் இருந்தது. இரயில்வே துறையில் வேலை செய்ய வந்தவர்களில் இலங்கைத் தமிழர்களும் இருந்தனர். அந்தக் கால கட்டத்தில் அவர்ளுடைய பிள்ளைகள் படிக்க ஒரு தமிழ்ப்பள்ளி தேவைப் பட்டது.
# சங்கீத சபா தமிழ்ப்பள்ளி

## வரலாறு

### தமிழார்வம் கொண்ட தமிழர்கள்

அதனால் தமிழார்வம் கொண்ட தமிழர்கள் ’ஜெல்ப்’ சாலையில் இருந்த ஒரு கடையை வாடகைக்கு எடுத்தனர். ’ஜெல்ப்’ சாலை என்பது சர். ஏ.எப்.ஜெல்ப் என்பவரின் பெயரில் உருவான பெயர். இவர் 1914-ஆம் ஆண்டு கிந்தா மக்கள் நலத் துறைத் தலைவராக இருந்தவர். பின்னர் ஜமெய்க்கா நாட்டிற்கு அவர் தலைமைச் செயலாளராக அனுப்பப் பட்டார். இந்தச் சாலை சிலிபின் சாலையில் இருந்து மேடான் கிட் போகும் பகுதியில் இருக்கிறது.  
அந்த ’ஜெல்ப்’ சாலைக் கடையில் தமிழ் வகுப்புகளை நடத்தினர். சற்று வசதி படைத்தவர்களும் ஆங்கிலேய மோகம் கொண்டவர்களும் தங்கள் பிள்ளைகளைத் தமிழ்ப் பள்ளிக்கூடங்களுக்கு அனுப்பவில்லை.  
அருகாமையில் உள்ள செயிண்ட் மைக்கல் பள்ளி, ஆங்கிலோ சீனப் பள்ளிகளுக்குத் தங்கள் பிள்ளைகளை அனுப்பினர். தமிழ் மொழியின் மீது இருந்த பற்றுதலின் காரணமாகப் பலர் தங்கள் பிள்ளைகளைச் சங்கீத சபா தமிழ்ப்பள்ளிக்கு அனுப்பி வந்தனர். இந்த மொழிப் பற்றுதல் இன்னும் இப்பகுதியில் வாழும் தமிழ் மக்களிடையே வாழ்ந்து கொண்டு இருக்கின்றது.  
அந்த மொழிப் பற்றுதலினால் புந்தோங் புதுக் கிராமத்தில் மட்டும் நான்கு தமிழ்ப் பள்ளிகள் உள்ளன. 1934 ஆம் ஆண்டு நல்ல உள்ளம் கொண்ட சிலரின் நன்கொடையினாலும், பொதுமக்களின் ஒத்துழைப்பினாலும் ஒரு புதிய பள்ளிக்கூடம் உருவாக்கப் பட்டது.
# சங்கீத சபா தமிழ்ப்பள்ளி

## வரலாறு

### இசை வகுப்புகள்

தொடக்கக் காலத்தில் இப்பள்ளியில் இரயில்வே குடியிருப்புப் பிள்ளைகளும், சுற்று வட்டாரத்தில் உள்ள தமிழ்ப் பிள்ளைகளும் கல்விப் பயின்றனர். மாலை வேளைகளில் இசை வகுப்புகளும் நடத்தப்பட்டன. இசை வகுப்புகள் நடத்தப் படுவதற்காகவே சங்கீத சபா தமிழ்ப்பள்ளி தோற்றுவிக்கப் பட்டதாகவும் சிலர் சொல்வது உண்டு. சங்கீத கலா தமிழ்ப் பள்ளியில் இசை வகுப்புகள் நடைபெற பலர் பற்பல அரிய சேவைகளைச் செய்துள்ளனர்.  
இசை வகுப்பு சிறப்பாக நடைபெற ஏற்பாட்டுக் குழுவினர் வீடு வீடாகச் சென்று உந்துவண்டிகளில் பிள்ளைகளை ஏற்றி வந்தனர். இக்குழுவின் ஒற்றுமை உணர்வும், தன்னலமற்ற தொண்டுணர்வும் போற்றத்தக்கது. பள்ளியின் கல்வித் தரமும் இசைக்கலையும் நல்ல வளர்ச்சிக்கண்டது.  
1942 ஆம் ஆண்டில் இருந்து 1945 ஆம் ஆண்டு வரையிலான ஜப்பானியர் ஆட்சி காலத்தில் சங்கீத கலா தமிழ்ப் பள்ளியின் வளர்ச்சி சற்றே தடைப்பட்டது. இந்தக் காலகட்டத்தில் அருகாமையில் இருந்த செயிண்ட் பிலோமினா தமிழ்ப்பள்ளியில் ஜப்பானிய வகுப்புகள் நடைபெற்றன.
# சங்கீத சபா தமிழ்ப்பள்ளி

## வரலாறு

### டத்தோ ஸ்ரீ சாமிவேலு

1974 ஆம் ஆண்டு இப்பள்ளி அரசாங்கத்தின் முழு உதவி பெறும் பள்ளியாகத் தகுதி உயர்வு பெற்றது. இப்பள்ளியில் படித்து பட்டம் பெற்று உயர் பதவிகளில் பணிபுரியும் பலர் உள்ளனர். பேராக் மாநில கல்வி இலாகாவில் பணிபுரியும் முனைவர் சாமிக்கண்ணு, பள்ளியின் முன்னாள் முதல்வர் பாலசுப்ரமணியம், மகப்பேறு நிபுணர் டாக்டர் ஜெயபாலன் ஆகியோர் குறிப்பிடத்தக்கவர்கள்.  
புதிய கட்டடம் கட்டப் படுவதற்கு பல எதிர்ப்புகள் வந்தன. மலாயா இரயில்வே துறை இடம் தர முடியாது என்று முதலில் மறுத்தது. அந்த எதிர்ப்புகளைச் சமாளிக்க மலேசியத் தமிழ்ச் சமுதாயம் ஒன்றாகத் திரண்டு செய்த போராட்டங்கள் வரலாற்று முக்கியத்துவம் வாய்ந்தவை.  
தனிமனிதர்களில் டத்தோ ஸ்ரீ சாமிவேலு, டத்தோ இராஜு, டத்தோ வீரசிங்கம் போன்றவர்களின் அர்ப்பணிப்பு உணர்வுகள் மறக்க முடியாதவை. அரசாங்கத்திடம் இருந்து 20 இலட்சம் ரிங்கிட் பெறுவதற்கு இவர்கள் பெரும் முயற்சி எடுத்துக் கொண்டனர்.
# சங்கீத சபா தமிழ்ப்பள்ளி

## புதிய பள்ளி

இருபது இலட்சம் ரிங்கிட் செல்வில் சங்கீத சபா பள்ளியின் புதிய கட்டடம் கட்டப் பட்டுள்ளது. கட்டுமான வேலைகள் 2008 ஆம் ஆண்டில் தொடங்கி 2010 ஆண்டில் முடிவடைந்தன. நான்கு மாடிகளைக் கொண்ட இப்பள்ளியில் 9 வகுப்புகளும் 3 சிறப்புக் கூடங்களும் உள்ளன.  
புதிய பள்ளி கட்டப் படும் போது சங்கீத சபா பள்ளியில் பயின்ற மாணவர்கள் 150 பேரும் அருகில் உள்ள புந்தோங் தேசிய பள்ளிக்குத் தற்காலிகமாகப் பள்ளி மாற்றம் செய்யப் பட்டனர். பள்ளி மாணவர்கள் போக்குவரத்துச் சிரமங்களை எதிர்நோக்கினர்.  
இப்போது சங்கீத சபா பள்ளியின் தலைமை ஆசிரியையாக திருமதி.டி.பத்மினி இருக்கின்றார். பெற்றோர் ஆசிரியர் சங்கத் தலைவராக ஆர்.கிருஷ்ணன் அரிய சேவைகளைச் செய்து வருகின்றார்.
# எல். டி. சாமிக்கண்ணு பிள்ளை

**எல். டி. சாமிக்கண்ணு பிள்ளை** (பி. பெப்ரவரி 11, 1865 - இ. செப்டம்பர் 10, 1925) ஒரு இந்திய அரசியல்வாதி, வரலாற்றாளர், மொழியியலாளர் மற்றும் வானியலாளர். சென்னை மாகாணத்தில் ஒரு ஏழை கிறித்தவக் குடும்பத்தில் பிறந்தார். சென்னையில் பள்ளிக்கல்வி முடித்தனர் சட்டப் படிப்பினை முடித்தார்.  
1920-25 காலகட்டத்தில் சென்னை மாகாண அரசின் தலைமைச் செயலராகப் பணியாற்றினார். 1924ல் சென்னை மாகாண சட்டமன்றத்தின் அவைத்தலைவராக இருந்த பெருங்காவூர் ராஜகோபாலாச்சாரி பதவி விலகியதால், அவைத்தலைவர் பதவிக்கு தேர்தல் நடத்தப்பட்டது. அதில் நீதிக்கட்சி சார்பாகப் போட்டியிட்ட சாமிக்கண்ணு வெற்றிபெற்று அவைத்தலைவரானார். தேர்தல் மூலம் தேர்ந்தெடுக்கப்பட்ட முதல் அவைத்தலைவர் அவரே. அவைத்தலைவராக இருந்த போது சட்டமன்ற நூலகத்தை உருவாக்கினார். பதவியில் இருக்கும் போதே மரணமடைந்தார். திவான் பகதூர் பட்டம் பெற்ற இவர், 1924ல் பிரித்தானியாவின் இந்தியப் பேரரசு அமைப்புப் பட்டியலில் (Order of the Indian Empire) இடம் பெற்றார்.
# எல். டி. சாமிக்கண்ணு பிள்ளை

## எழுதிய நூல்கள்

- Panchang and Horoscope
- An Indian ephemeris, A. D. 1800 to A. D. 2000
- Indian Chronology (1911)
# தொல்காப்பியம் உருபியல் செய்திகள்

தொல்காப்பியம் எழுத்து, சொல், பொருள் என்று மூன்று அதிகாரங்களாக உள்ளது.  
ஒவ்வொரு அதிகாரத்திலும் ஒன்பது இயல்கள் உள்ளன.  
முதலாவது எழுத்ததிகாரத்தில் ஆறாவது இயலாக உள்ளது உருபியல். இந்த இயலில் 30 நூற்பாக்கள் இடம்பெற்றுள்ளன.  
பொருளை வேற்றுமைப்படுத்துவது வேற்றுமை உருபு. அது பெயரை வழிமொழிந்து வரும். இயல்பாக இரண்டு சொற்களுக்கு இடையில் வரும். பெயருக்கும் வேற்றுமை உருபுக்கும் இடையில் வருவது சாரியை உருபு. இந்தச் சாரியை உருபு வருவது பற்றி விளக்குவது உருபியல்.
# தொல்காப்பியம் உருபியல் செய்திகள்

## உயிரில் முடியும் சொற்கள்

<><small>பெயர்ச்சொல்லோடு வேற்றுமை உருபு சேரும்போது இடையில் சாரியை வரும். அல்லது வராமல் புணரும்  
இதனை எல்லாவற்றுக்கும் கொள்க  
செய்தியின் இறுதியில் உள்ள எண் இந்த இயலில் அச் செய்தி சொல்லப்பட்டுள்ள நூற்பாவைக் குறிக்கும்</small></>
- அ ஆ உ ஊ ஏ ஔ என்னும் 5 எழுத்துகளில் முடியும் சொற்களுக்கு இன்-சாரியை வரும். -1
:<small>(அ) விளவினை, விளவினோடு, விளவிற்கு, விளவினது, விளவின்கண், (ஆ) பலாவினை, பலாவினோடு, -(இ) கடுவினை, கடுவினோடு, -(உ,ஊ) கழூஉவினை, கழூஉவினோடு, -(ஏ)சேவினை, சேவினோடு, -(ஔ) வௌவினை, வௌவினோடு</small>
- பல்லவைஎன்னும் சொல் வற்றுச்சாரியை பெறும். -2
:<small>பல்லவற்றை, பல்லவற்றோடு, (இக்காலத்தில் பலவற்றை, பலவற்றோடு என்கிறோம்)</small>
- யா என்னும் வினாவும் வற்றுச்சாரியை பெறும். -3
:<small>யாவற்றை, யாவற்றோடு</small>
- அது, இது, உது என்னும் சுட்டுமுதல் உகரச் சொற்கள் அன்-சாரியை பெறும். -4
:<small>அதனை, அதனோடு, -இதனை, இதனோடு, -உதனை, உதனோடு</small>
- அவை என்னும் சொல் வற்றுச்சாரியை பெறும். -5
:<small>அவையற்றை, அவையற்றோடு, (இக்காலத்தில் அவற்றை, அவற்றோடு என்கிறோம்)</small>
- யாவை என்பது வற்றுச்சாரியை பெறும். -6
:<small>யாவற்றை, யாவற்றோடு</small>
- நீ என்னும் சொல் சாரியை பெறாமல் திரியும். -7
:<sup>நின்னை, நின்னோடு</sup>
- ஓ எழுத்தில் முடியும் சொல் ஒன்-சாரியை பெறும். -8
:<small>கோஒனை, கோஒனோடு, (சோவினை, சோவினோடு என்னும்போது சோ-என்பது காவல்-காட்டு அரணைக் குறிக்கும்)</small>
- அ ஆ எழுத்தில் முடியும் மரப்பெயர் அத்துச்சாரியை பெறும். -9
:<small>விளவத்துக்கண், பலாவத்துக்கண்</small>
(குறிப்பு – உயிர்-எழுத்து முடிபுகளுக்கு ஓடு என்றும், மெய்-எழுத்து முடிபுகளுக்கு ஒடு என்றும் மூன்றாம் வேற்றுமை உருபு காட்டப்பட்டுள்ளது. ஏனைய வேற்றுமை உருபுகளோடும் பொருத்திக்கொள்ள வேண்டும்)
# தொல்காப்பியம் உருபியல் செய்திகள்

## மெய்யில் முடியும் சொற்கள்

- ஞ ந மெய்யில் முடியும் சொற்கள் இன்-சாரியை பெறும். -10
:<small>உரிஞினை, உரிஞினொடு, -பொருநினை, பொருநினொடு.</small>
- வ மெய்யில் முடியும் அவ் என்னும் சுட்டு வகையானது அவை என்பது போல் வந்தாலும் அவ்-இயல்போடு முடியும். -11
:<small>அவற்றை, அவற்றொடு, -இவற்றை, இவற்றொடு, -உவற்றை, உவற்றொடு</small>
- தெவ் எனச் சொல்லில் முடியும் வ் இன்-சாரியை பெறும். -12
:<small>தெவ்வினை, தெவ்வினொடு</small>
- ம் முடிபு அத்துச்சாரியை பெறும். -13
:<small>மரத்தை, மரத்தொடு</small>
- ம் முடிபு இன்-சாரியை பெறும் சொற்களும் உண்டு. -14
:<small>உருமினை, உருமினொடு (உரும் = இடிமுழக்கம்)</small>
- நும் என்பது இயல்பாகும். -15
:<small>நும்மை, நும்மொடு</small>
- தாம், நாம், யாம் என்பன திரிந்து வேற்றுமை உருபு கொள்ளும், -16
:<small>தம்மை, தம்மொடு, -நம்மை, நம்மொடு, -எம்மை, எம்மொடு</small>
- எல்லாம் சொல்லின் முடிபு -17
:<small>எல்லாவற்றையும் (எல்லாம்+வற்று+ஐ+உம்), எல்லாவற்றொடும்</small>
- எல்லாம் சொல்லின் உயர்திணை முடிபு -18
:<small>எல்லாநம்மையும், எல்லாநம்மொடும்</small>
- எல்லார், எல்லீர் சொல்லின் முடிபு -19
:<small>எல்லார்நம்மையும், எல்லார்நம்மொடும், -எல்லீர்நும்மையும், எல்லீர்நும்மொடும்</small>
- தான், யான் சொல்லின் முடிபு -20
:<small>தன்னை, தன்னொடு, -என்னை, என்னொடு</small>
- அழன், புழன் சொல்-முடிபு. -21
:<small>அழத்தை (அழன்+அத்து+ஐ), அழத்தொடு, -அழனினை (அழன்+இன்+ஐ), அழனினொடு, -புழத்தை, புழத்தொடு, புழனினை, புழனினொடு</small>
- ஏழ் என்னும் எண்ணுப்பெயர் அன்-சாரியை பெறும் -22
:<small>ஏழனை, ஏழனொடு</small>
# தொல்காப்பியம் உருபியல் செய்திகள்

## குற்றியலுகரம்

- குற்றியலுகரச் சொல் இன்-சாரியை பெறும். -23
:<small>வரகினை, வரகினொடு, -நாகினை, நாகினொடு</small>
- குற்றியலுகரம் நெடில்-தொடர் ஒற்று இரட்டும் -24
:<small>(யாடு) யாட்டை, யாட்டொடு</small>
- குற்றியலுகரம் நெடில்-தொடர் செயற்கையும் ஆகும் -25
:<small>யாட்டினை, யாட்டினொடு</small>
- குற்றியலுகர எண்ணுப்பெயர் அன்-சாரியை பெறும் -26
:<small>ஒன்றனை, ஒன்றனொடு, -இரண்டனை, இரண்டனொடு</small>
- பத்து சொல்-முடிபு -27
:<small>ஒருபானை, ஒருபானொடு, -ஒருபஃதினை, ஒருபஃதினொடு, ஒருபஃதினை, இருபஃதினொடு</small>
- யாது, அஃது, இஃது, உஃது சொல்-முடிபு -28
:<small>யாதனை, யாதனொடு, -அதனை, அதனொடு, -இதனை, இதனொடு, -உதனை, உதனொடு</small>
- திசைப்பெயர் முன் கண் என்னும் ஏழன் உருபு வரும்போது நேரும் முடிபு -29
:<small>வடக்கின்கண், கிழக்கின்கண், தெற்கின்கண், மேற்கின்கண், (இன்-சாரியை வந்தது) –வடக்கண், கிழக்கண், தெற்கண், மேற்கண் (இயல்பு)</small>
# தொல்காப்பியம் உருபியல் செய்திகள்

## புறனடை -30

சொல்லப்படாத ஏனையவை தொல்காப்பியர் காலத்தில் சாரியை பெறுவதில்லை.  
(இக்காலத்தில் மண்ணினை, வேயினை, நாரினை, கல்லினை, முள்ளினை, கிளியினை, என்றெல்லாம் வழங்குகிறோம்)  
(இவை தொல்காப்பியர் காலத்தில் மண்ணை, வேயை, நாரை, கல்லை, முள்ளை, கிளியை, என்று மட்டுமே வழங்கப்படன என்பது இந்தப் புறனடை நூற்பாவால் தெரியவருகிறது.)
மேற்கண்ட எடுத்துக்காட்டுகளில் இன் சாரியை தொல்காப்பியர் காலத்தில் இடம்பெறவில்லை
# தொல்காப்பியம் உருபியல் செய்திகள்

## இணைப்பு

- தொல்காப்பியம் எழுத்ததிகாரம் உருபியல் நூற்பாக்கள்
- தொல்காப்பியம் உருபியல் நூற்பாவுடன் செய்திகள்
# கடலூர் சண்டை (1758)

**கடலூர் சண்டை** (*Battle of Cuddalore* ) என்பது பிரித்தானிய கப்பற்படைக்கும் பிரெஞ்சு கப்பற்படைக்கும் இடையில் நடைபெற்ற கடற் சண்டையாகும். ஏழாண்டுப் போரின் பகுதியான இது ஏப்ரல் 29, 1758இல் இந்தச் சண்டை நடந்தது; பிரெஞ்சுக் கடற்படைக்கு சிறிய வெற்றியுடன் முடிந்தது.
# கடலூர் சண்டை (1758)

## கப்பல்கள்

### பிரிட்டின் (ஜார்ஜ் போகக்)

- *யார்மூத்* 64 (பிளாக்)
- *கிம்பெர்லாந்து*
- *எலிசபெத்*
- *நேவ்காச்ட்லே*
- *ப்ரோடேச்டோர்*
- *குயின்போரோ*
- *சாலிச்புரி*
- *டைகர்*
- *வேமௌத்*
# கடலூர் சண்டை (1758)

## கப்பல்கள்

### பிரான்ஸ் (த'அசே)

- *சோடியாக்யூ* (74 பீரங்கிகள், பிளாக்)
- *வேண்கஐர்* (54 பீரங்கிகள்)
- *பியன்-ஐமீ* (58)
- *காண்ட்டீ* (44)
- *செயின்ட்-லூயிஸ்* (50)
- *மொராஸ்* (44)
- *சில்பைட்* (36)
- *டியூ டி ஓர்லியான்* (50)
- *டியூ தே பொர்கோன்* (60)
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

மே 19, 2011 முதல் மே 22, 2011 வரை குறுகிய கால விஜயமொன்றை மேற்கொண்டு மலேசியா சென்றிருந்த நேரத்தில் தமிழ் விக்கிப்பீடியா தொடர்பாக சில அறிமுக நிகழ்வுகளை மேற்கொள்ளக் கூடிய வாய்ப்புக் கிட்டியது. மலேசியா அன்பர்கள் இந்நிகழ்வுகளுக்காக பூரண ஒத்துழைப்பை நல்கினர்.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## வானொலியில் நேர்காணல்

மே 20, 2011 அன்று மலேசியாவின் தேசிய வானொலியான ஆர். டி. எம். வானொலியின் 'மின்னல் எப். எம்.' நிகழ்ச்சியில் என்னுடைய நேர்காணல் ஒன்று ஒலிப்பதிவு செய்யப்பட்டது. இந்த நேர்காணலை அறிவிப்பாளரும், தயாரிப்பாளருமான பொன். கோகிலம் மேற்கொண்டார். இந்த நேர்காணல் மே 22, 2011 ம் திகதி ஒலிபரப்பாகியது. இந்த நேர்காணலில் தமிழ் விக்கிப்பீடியா தொடர்பான அறிமுகமொன்றினை வழங்கக்கூடியதாக இருந்தது.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## அறிமுக நிகழ்வு

தமிழ் விக்கிப்பீடியா அறிமுக நிகழ்வொன்று மே 22, 2011 மலேசியாவில் காலை 11 மணி முதல் 1.30 வரை நடைபெற்றது. இந்நிகழ்ச்சியில் வல்லினம் இலக்கிய சஞ்சிகையின் ஆசிரியர் பீடத்தை சேர்ந்த சில அன்பர்களும், செம்பருத்தி சஞ்சிகையின் ஆசிரியர் பீடத்தை சேர்ந்த சில அன்பர்களும் ஆர்வத்துடன் கலந்து கொண்டனர். இந்த ஒன்று கூடலுக்கான ஏற்பாட்டினை வல்லினம் ஆசிரியர் ம. நவீன் ஏற்பாடு செய்திருந்தார்.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## தலைமை

ஒன்று கூடல் நிகழ்வுக்கான தலைமையினை மலேசியாவிலிருந்து சமூகம், அரசியல், கலை, பண்பாடு என பல்சுவை அம்சங்களுடன் இருமாதங்களுக்கொருதடவை தமிழ் மொழிமூலம் வெளிவந்து கொண்டிருக்கும் செம்பருத்தி சஞ்சிகையின் ஆசிரியர் சு. யுவராஜன் ஏற்று நடத்தினார்.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## நடைபெற்ற இடம்

- செம்பருத்தி அலுவலகம், இல. 03 ஜலான் யப் அக்சேக், 50300 கோலாலம்பூர்.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## பிரதம அழைப்பாளர்

இந்நிகழ்வுக்கு மலேசியாவில் மூத்த எழுத்தாளரும், விக்கிப்பீடிய பயனருமான மலாக்கா முத்துக்கிருஷ்ணன் அழைக்கப்பட்டிருந்தார். இலங்கையிலிருந்து அவருடன் தொடர்பு கொண்ட நேரத்தில் கலந்து கொள்வதாக அறிவித்திருந்தார். இருப்பினும் தொலைத் தொடர்புகளில் ஏற்பட்ட சில அசௌகரியங்களில் அவரால் கலந்து கொள்ள முடியவில்லை.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## விசேட அழைப்பாளர்

இந்நிகழ்வுக்கு மலேசியாவில் மூத்த ஊடகவியலாளரும், எழுத்தாளரும், மலேசியாவில் முன்னணி தேசிய பத்திரிகைகளுள் ஒன்றான 'தமிழ் நேசன்' ஆசிரியர் பீட ஆலோசகருமான அக்கினி சுகுமார் அழைக்கப்பட்டிருந்தார்.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## நிகழ்வு

தமிழ் விக்கிப்பீடியா தொடர்பாக என்னால் பூரணமான விளக்கம் வழங்கப்பட்டது. விக்கிப்பீடியா தொடர்பான பல சந்தேகங்கள் கலந்துரையாடப்பட்டு தீர்வுகள் வழங்கப்பட்டன. விக்கிப்பீடியாப் பற்றி தெரிந்திருந்தாலும் கூட விக்கிப்பீடியாவில் இணைந்து பங்களிப்பதில் அவர்கள் ஆர்வம் காட்டி இருக்கவில்லை. இது குறித்தும் பூரண விளக்கம் வழங்கப்பட்டது. மலேசியாவில் தமிழ் இலக்கியம் பற்றியும் மலேசியாவின் கலை, கலாசார பாரம்பாரியங்கள் பற்றியும் தமிழ் விக்கிப்பீடியாவில் பதிவாக்கம் செய்ய வேண்டும் என்ற நிலையை அவர்கள் பூரணமாக ஏற்றுக்கொண்டனர். தொடர்ந்தும் விக்கிப்பீடியாவில் பங்களிப்பு செய்ய சிலர் முழுமையான விருப்பத்தினை தெரிவித்தனர்.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## தடையீடுகள்

பிரதான கணனியில் ஏற்பட்ட சில தொழிநுட்பக் கோளாறுகள் காரணமாக நிகழ்ச்சிகளை தெளிவுபடுத்துவதில் சிரமங்கள் ஏற்பட்டன. இருப்பினும் மடிக்கணனியின் துணையுடன் ஓரளவுக்கு விளக்கங்கள் வழங்கப்பட்டன.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## நிகழ்வின் முதல் பயனர்

நிகழ்வின் முதல் பயனராக 'யோகி' இணைந்து கொண்டார். இவர் புதுப்பயனராக பதிவு செய்து **ஒரு நிமிடத்துக்குள்** சோடாபாட்டில் **வரவேற்ற நிகழ்வு** அங்கிருந்தவர்களை ஆச்சரியப்படுத்தியது. விக்கிப்பீடியாவில் விசமிகளால் செய்யப்படும் திருத்தங்கள் உடனுக்குடன் கவனத்தில் கொள்ளப்படும் என்ற கருத்தினை அவர்களுக்கு ஏற்றுக்கொள்ளத் தக்கதாகவும் விக்கிப் பயனர்கள் சகல விடயங்களையும் அவதானித்துக் கொண்டிருக்கின்றார்கள் என்ற கருத்தினை உறுதிப்படுத்தக்கூடியதாகவும் அமைந்தது. இந்த நிகழ்வு விக்கியின் நல்ல அபிப்பிராயத்தை ஏற்படுத்த அத்திவாராமாக அமைந்ததுடன் ஒன்று கூடலில் பங்கேற்றவர்கள் பயனர்களாக இணையக்கூடிய சூழ்நிலையும் உருவாகியது. அத்துடன் தொடர்ந்தும் பயனுள்ள கலந்துரையாடல்களிலும் ஈடுபட்டது மிகுந்த உற்சாகம் அளிப்பதாக இருந்தது.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## தொடர் திட்டங்கள்

தமிழ் விக்கிப்பீடியாவை மலேசியா தமிழ் ஊடகங்களில் அறிமுகம் செய்வதற்கான ஏற்பாடுகள் மேற்கொள்ளப்பட்டுள்ளன. மலேசியா தேசியப் பத்திரிகைகளிலும் இதழ்களிலும் இத்தகைய அறிமுகங்கள் இடம்பெறும் போது அவை பற்றி அறியத்தரப்படும். இந்நிகழ்வில் கலந்து கொண்டவர்கள் மலேசிய ஊடகத் துறையினர் என்பது மலேசியத் தமிழ்ச் சமூகத்துக்கு விக்கியினை எடுத்துச் செல்வதற்கு உறுதுணையாக அமையும்.
# விக்கிப்பீடியா:மே 22, 2011 மலேசியாவில் தமிழ் விக்கிப்பீடியா அறிமுகம்

## எதிர்காலத் திட்டம்

எமது முதல் அறிமுகத்தின் வெளிப்பாட்டினை கருத்திற்கொண்டு விரைவில் விக்கிப் பயிற்சிப் பட்டறையொன்று நடத்துவதற்கான ஏற்பாடுகள் மேற்கொள்ளப்படும்.
# நாகப்பட்டினம் சண்டை

**நாகப்பட்டினம் சண்டை** (Battle of Negapatam 1758) என்பது பிரித்தானிய கப்பற்படைக்கும் பிரெஞ்சு கப்பற்படைக்கும் இடையிலான கடற் சண்டையாகும். ஏழாண்டுப் போரின் போது ஆகஸ்ட் 3, 1758 இல் இந்த சண்டை நடந்தது. இரு தரப்புக்கும் வெற்றி தோல்வி இன்றி இந்த மோதல் முடிந்ததது.
# கார்காத்தார்

**கார்காத்தார்** (*Karkathar*) அல்லது *கார்காத்த வெள்ளாளர்* எனப்படுவோர் தமிழ்நாட்டில் வாழுகின்ற இனமானது தமிழைத் தாய்மொழியாகக் கொண்ட வெள்ளாளர் சமூகத்தில் ஒரு உட்பிரிவாகும். இவர்கள் தமிழ்நாடு அரசு இடஒதுக்கீட்டுப் பட்டியலில், முற்படுத்தப்பட்ட வகுப்பினர் பட்டியலில் இடம் பெற்றிருக்கின்றனர்.  
இவர்கள் கார்காத்தார், காரைக்காட்டார், கார்காத்த வேளாளர், காரைக்காட்டு வேளாளர், காரிக்காட்டுப் பிள்ளை என்று சில பெயர்களாலும் அழைக்கப்படுகின்றனர்.
# கார்காத்தார்

## பெயர்க் காரணம்

களவேள்வி நாட்டில் வேளாளர் குடியேறி இருந்து வரும் காலத்தில் ஒரு நாள் உக்கிரபாண்டியன் என்னும் அரசன் பொதிய<nowiki/>மலைச் சாரலில் வேட்டையாடச் சென்ற போது புட்கலா வர்த்தம் (பொன்), சங்காரித்தம் (பூ), துரோணம் (மண்), காளமுகி (கல்) என்னும் நான்கு மேகங்கள் பாண்டியன் பகுதியில் மழை பொழியாமல் மேயக் கண்டு, கோபமுற்று அவற்றை சிறையிலடைத்து விட்டான். இதனை அறிந்த இந்திரன் சேனைகளுடன், பாண்டியனோடு பொருதுவதற்கு வந்து ஆற்றாதவனாகி திரும்பச் சென்று பாண்டியனுக்கு முடங்கல் வரைந்தான். அதாவது, பாண்டிய நாட்டில் மாதமொரு மழை பொழிய ஏற்பாடு செய்கிறேன். மேகங்களை விடுவித்து விடவும் என எழுதினான். அதைக் கண்ட பாண்டியன், இந்திரனின் கூற்றுக்கு யார் பிணை எனக்கேட்டான். அப்போது வேளாளன் ஒருவன் பிணையாக இருந்து மேகங்களை விடுவித்ததாக திருவிளையாடற் செய்யுள் 57, 58 ஆகியவைகளில் அறியக் கிடைக்கிறது.  
::இட்டவன் சிறையை நீக்கி யெழிலியை விடாது மாறு
::பட்டசிந் தையனே யாகப் பாகசா தனனுக் கென்றும்
::நட்டவ னொருவே ளாள னான்பிணை யென்று தாழ்ந்தான்
::மட்டவிழ்ந் தொழுகு நிம்ப மாலிகை மார்பி னானும். (**திருவிளையாடற் செய்யுள் 57**)  
::இடுக்கண்வந் துயிர்க்கு மூற்ற மெய்தினும் வாய்மை காத்து
::வடுக்களைந் தொழுகு நாலா மரபினா னுரையை யாத்தன்
::எடுத்துரை மறைபோற் சூழ்ந்து சிறைக்களத் திட்ட யாப்பு
::விடுத்தனன் பகடு போல மீண்டன மேக மெல்லாம். (**திருவிளையாடற் செய்யுள் 58**)  
மேற்கூறியவாறு காருக்கு (மேகத்திற்கு) பிணை கொடுத்ததால் அந்த வேளாளனுக்கு கார்காத்தான் என்ற காரணப்பெயர் வந்தது. கார்காத்தார், காராளர் என இரண்டும் காரணப் பெயர்கள். இதற்கு ஆதாரமாக கடம்புவன் புராணம், சிலப்பதிகாரம், திருவிளையாடற் புராணம் ஆகியவைகளில் பாக்கள் உள்ளன. மேகங்களைக் கட்டி வைத்த இடம் கட்டனூர் என்றும், சிறையிடப் பெற்ற இடம் இருஞ்சிறை எனவும் வழங்கப் பெற்றது. இவ்வூர்கள் அருப்புக்கோட்டை தாலுகாவில் உள்ளது.
# கார்காத்தார்

## வாழும் பகுதிகள்

கர்காத்தார் சமூகத்தினர் வாழும் பகுதிகள் கீழே கொடுக்கப்பட்டுள்ளது:  
- தஞ்சாவூர், கும்பகோணம், அரியலூர், திருப்பனந்தாள், நாகப்பட்டினம், திருவாரூர், மாயவரம், திருச்சி, சிதம்பரம், புதுக்கோட்டை, கடலூர், விழுப்புரம்.
- சேலம் மாவட்டத்தின் ஆத்தூர் மற்றும் ஓமலூர் தாலுகாக்கள்.
- தென் மாவட்டங்களான மதுரை, தேனி, திண்டுக்கல், இராமநாதபுரம், சிவகங்கை, விருதுநகர், தூத்துக்குடி, திருநெல்வேலி மற்றும் தென்காசி
# கார்காத்தார்

## நாட்டுக்கோட்டை நகரத்தார் உறவு

“காவிரிப்பூம்பட்டினத்திலிருந்து நாட்டுக்கோட்டை நகரத்தார்கள் பல இன்னல்களுக்கு உட்படுத்தப்பட்டு அவர்கள் குலத்துப் பெண்கள் யாருமே உயிரோடு இல்லாத நிலையில் இருந்தனர். நாட்டுக்கோட்டை செட்டியார் எனப்படும் நகரத்தார் இரத்ன மகுட வைசியர் என்பதால் மன்னனின் முடிசூட்டு விழாவை அவர்கள் தான் நடத்தி வைக்க வேண்டும். முடி சூட்டுவதற்குத் திருமணமானவர்களாக தான் இருக்க வேண்டும். என்பதால் உயிர் பிழைத்த ஒன்பது நகரத்து வாலிபர்களுக்கும் ஒன்பது கார்காத்த வேளாளர் குலத்துப் பெண்களைத் திருமணம் செய்து வைத்தார்கள். எங்கள் நகரத்தார் குலத்துப் பெண்கள் அனைவரும் கார்காத்த வேளாளர் குலத்தின் பெண் பிள்ளைகள் ஆவர்." என்று திருமதி தேவகி முத்தையா குறிப்பிடுகிறார்.
# கார்காத்தார்

## 98 கூட்டம்/கிளை/குலம்

கூட்டங்கள்/கிளைகள்/குலங்கள் என்பது ஆண் வழிவம்சாவழியை குறிப்பது ஆகும். தற்பொழுது 32 கூட்டப்பிரிவுகளே/குலப்பிரிவுகளே வழக்கத்தில் உள்ளது.
1. அன்னலுடையான்
1. அஞ்சலுடையான்
1. அங்கலுடையான்
1. அங்கத்துடையான்
1. அங்கனுடையான்
1. அரியனிடையான்
1. அச்சுதராயன்
1. ஆவுடையான்
1. ஆளுங்குடையான்
1. ஆலச்சுக்குடையான்
1. உகலுடையான்(ஒகுலுட)
1. காளப்பாளன்
1. களத்துடையான்
1. கடம்புடையான்
1. கருப்புடையான்
1. கருவாளுடையான்
1. காருடையான்
1. காவலுடையான்
1. காலிங்கராயன்
1. காங்கயராயன்
1. குன்றலுடையான்
1. குளத்துடையான்
1. குமாரக்குடையான்
1. குலாவுடையான்
1. குணமாலுடையான்
1. குல்லத்திரையான்
1. கூடலுடையான்
1. கொழுமுடையான்
1. கோவுடையான்
1. கொற்றத்துடையான்
1. கொங்கராயன்
1. சாத்தனுடையான்
1. சாத்துக்குடையான்
1. சீனத்திரையன்
1. சீனத்தராயன்
1. சேனாதிராயன்
1. செம்புதிரையான்
1. சேவித்திரையன்
1. சேவுடையான்
1. தனவாருடையான்
1. தாக்குடையான்
1. திட்டத்திரையன்
1. தீவனுடையான்
1. தீபத்திரையன்
1. துளாருடையான்
1. தென்னவராயன்
1. தென்னப்பிரியன்
1. தென்னத்திரையன்
1. தொழுவுடையான்
1. நங்குடையான்
1. நன்னருடையான்
1. நாக்குடையான்
1. நெப்புக்குடையான்
1. நெடுவாலுடையான்
1. பரிவுடையான்
1. பளுவுடையான்
1. பனையுடையான்
1. பஞ்சத்திரையன்
1. பல்லவராயன்
1. பாலுடையான்
1. பாக்கமுடையான்
1. பாண்டித்திரையன்
1. மல்லுடையான்
1. பூதரமுடையான்
1. பூவனுடையான்
1. பெண்ணுமுடையான்
1. மங்கலமுடையான்
1. மணக்குடையான்
1. மருங்குடையான்
1. மழுவுடையான்
1. மாயனுடையான்
1. மாலுடையான்
1. மளுவத்திரையன்
1. மீனவராயன்
1. முனையதிரையன்
1. இயத்தனுடையான்
1. உத்தரக்குடையான்
1. உலகுடையான்
1. இறையுடையான்
1. எருமையுடையான்
1. எருக்குடையான்
1. வயலுடையான்
1. வழுத்தாவுடையான்
1. வங்காருடையான்
1. வல்லவராயன்
1. வசந்தராயன்
1. வானாதிராயன்
1. வில்லவராயன்
1. விசையராயன்
1. விழுதுடையான்
1. விச்சுடையான்
1. விளந்துடையான்
1. விருப்பத்திரையான்
1. வில்லதிரையான்
1. வேளாருடையான்
1. வெண்சாருடையான்
1. திட்டதுடையான்
1. இலூயனுடையான்
# அரியமங்கலம்

**அரியமங்கலம் **, திருச்சியில் உள்ள ஒரு நகராட்சி ஆகும். திருச்சிராப்பள்ளி மாநகராட்சியின் நான்கு கோட்டங்களில் (திருவரங்கம், பொன்மலை, அபிசேகபுரம், அரியமங்கலம்) ஒன்று இது.  
அரியமங்கலத்தில் திருச்சிராப்பள்ளி மாநகராட்சியின் குப்பைகளை கொட்டுவதற்கான 43 ஏக்கர் பரப்புடைய திறந்தவெளி கிடங்கு உள்ளது,. அரியமங்கலம் குப்பைக் கிடங்கு அடிக்கடி தீப்பற்றி எரிவதால் சுற்று வட்டாரங்களில் வசிக்கும் மக்கள் சுவாச நோய்ப் பிரச்சினைகளால் பாதிக்கப்பட்டுள்ளனர்.
# பொன்மலை

**பொன்மலை** திருச்சிராப்பள்ளியின் நான்கு மண்டலங்களில் ஒன்றாகும். இருப்பு வழி குடியிருப்பு மற்றும் இருப்பு வழி பணிமனை அருகில் உள்ளது.
# பொன்மலை

## மக்கள் தொகையியல்

பெரும்பாலான பகுதி பொன்மலை இருப்பு வழி பணிமனை மற்றும் அதன் ஊழியர்களுக்கான குடியிருப்புகளால் ஆக்கிரமிக்கப்பட்டுள்ளது.
# பொன்மலை

## சுற்றுப்புறங்கள்

இதன் சுற்றுப்புறங்கள் கல்கண்டார் கோட்டை, கீழக்குறிச்சி, நத்தமாடிப்பட்டி, பொன்மலைப்பட்டி, கொட்டப்பட்டு, சுப்பிரமணியபுரம், சங்கிலியாண்டபுரம், செந்தண்ணீர்புரம், அம்பிகாபுரம், தங்கேஸ்வரி நகர், முன்னாள் படைத்துறையினர் குடியிருப்பு ஆகும். கோல்டன் ராக் குடிமக்களில் பெரும்பாலானவர்கள் தென்னக இரயில்வே ஊழியர்கள். ஒவ்வொரு ஞாயிற்றுக்கிழமையும் நடைபெறும் இதன் சந்தை நன்கு அறியப்பட்டதாகும், இது 1926-இல் பிரித்தானிய ஆட்சியின் போது நிறுவப்பட்டது.
# பொன்மலை

## போக்குவரத்து

அருகிலுள்ள தொடருந்து நிலையங்கள் பொன்மலை (GOC), மஞ்சத்திடல் (MCJ) மற்றும் திருச்சிராப்பள்ளி சந்திப்பு (TPJ).
# பொன்மலை

## நல்வாழ்வு

இது இந்திய இரயில்வேக்கு சொந்தமான மாநகரத்தின் பழமையான மருத்துவமனைகளில் ஒன்றான, கோட்ட இருப்பு வழி மருத்துவமனையை கொண்டுள்ளது.